
Iliaden (XII, 176) av Homer: «En gud måtte jeg ha

vært, om jeg skulle fortelle alt som hendte.»




The FA Cup final is the game I watched religiously from 1970

– Chelsea–Leeds – and from then on, I’ve not missed one. The FA

Cup to me is still the most important tournament in the world.

Ian Wright (tidl. Crystal Palace og Arsenal)

DEL 1

Scenen settes

One of sixteen vestal virgins
Who were leaving for the coast
And although my eyes were open
They might just as well’ve been closed

Fra A Whiter Shade of Pale, Procul Harum




FØRSTE SANG

Slåsskampen på puben Olympen

– Gudene vet, svarte jeg.

Bartenderen hadde spurt hvilket øl jeg skulle ha. Overtroen satt så dypt i meg at jeg kunne ikke velge hvilken øl jeg skulle drikke engang, uten å tenke på hvilken som ville gi meg lykke. I morges da jeg stod opp, hadde jeg drukket kaffe av den samme koppen som jeg alltid brukte; det måtte være den blåhvite med den trange hanken. Jeg ante ikke hvorfor, men drakk jeg av en annen kopp, ville det gå meg ille. På bussen til byen hadde jeg sittet på venstre side av midtgangen. Det hadde sett fullt ut på den siden da jeg gikk på, og jeg hadde blitt en anelse blek. Heldigvis viste det seg å være ett sete ledig. Hva ville ha skjedd dersom jeg hadde måttet sitte på høyre side? Sannsynligvis hadde jeg blitt tatt av et takras.

Jeg satt på Olympen pub og restaurant på Grønland i Oslo, og valgte under tvil en halvliter Schous Winter Ale. Den hadde jeg tro på. Jeg kunne ikke huske at det hadde skjedd noe forferdelig sist jeg drakk den. Jeg koste meg, og tankene fløy gjennom hodet. Fortid, fremtid, gleder og bekymringer gled over i hverandre med lynets hastighet. Det var en kald februardag i 2019, og om et par timer skulle jeg se FA-cupkampen mellom Newport og Middlesbrough. Fotballen betydde alt. Det hadde begynt med at jeg som trettenåring hadde sett FA-cupfinalen mellom Chelsea og Leeds på TV hjemme i kjellerstua lørdag 11. april i 1970. Noe magisk hadde skjedd. Aldri hadde jeg sett noe så spennende som den kampen som ble spilt på ærverdige Wembley stadion i London. Fotballbohemene fra Chelsea i London og de fysiske atletene fra Leeds i Yorkshire utkjempet en kamp med så voldsom intensitet, at jeg ble merket av det for livet. Det ble uavgjort etter ekstraomganger. Kampen hadde vært fylt av kraft, teknikk, entusiasme, glede, lidenskap og tøffe fysiske dueller. Jeg hadde kjent på de sterkeste følelser jeg noen gang hadde hatt. Kampen ble min aller første forelskelse; en evig kjærlighet til fotball oppstod.

Hver gang jeg skal se kamp sammen med venner på byen, går jeg innom Olympen først. Det passet så godt til min overtro å sitte her før det braket løs. Puben som i sin tid hadde vært både folketeater, boksearena og ølhall, var arena for mitt virkelige liv og min fantasi. Virkelighet og fantasi smeltet sammen. Olympen var mitt mentale teater. De store maleriene fra gamle Oslo, det mørke trepanelet på veggene, messingen som skinte rundt om i det avlange rommet, de enorme lysekronene i det svimlende høye taket og de mange ølkranene på den langstrakte disken, var en ramme for min drømmende og fantaserende virkelighet. Slik følte jeg det, uten egentlig å kunne forklare det, men jeg tenker, altså er jeg, som filosofen Descartes en gang sa. Jeg smilte til de rundt meg uten egentlig å se dem.

– Pst, hørte jeg borte fra de lange, mørkerøde gardinene på veggen på den motsatte siden av disken. Jeg så dit bort, men så ikke noe. Gardinene gikk helt fra taket og ned til gulvet, elegant opphengt med knuter på midten. Under de lange gardinene så jeg en trapp som gikk opp til en skjult balkong. Det minnet om scenen på et teater like før teppefall. Etter å ha sittet og stirret på gardinene en stund, så jeg hodet til en rødhåret mann stikke ut. Hodet så seg rundt om, akkurat som en skuespiller gjør på teateret før en forestilling.

– Pst, hørte jeg fra det rødhårete hodet. Mannen så på meg, og jeg greide å se overkroppen på ham. Han vinket til meg. Jeg så meg rundt på puben, men ingen andre hadde lagt merke til ham. Jeg tok mitt halvfulle ølglass og gikk bort til mannen. Mens jeg gikk, så jeg hvem det var. Det var Billy Bremner, kapteinen på det fantastiske Leeds-laget i 1960- og 1970-årene.

Men stopp en halv, var ikke Billy Bremner død?

– Ikke bli redd, sa Bremner, – Jeg ser at du kjenner meg igjen. Vi spillere som deltok i den fantastiske FA-cupfinalen i 1970 og som er døde, holder til her på puben.

Han fortsatte: – Her holder også de greske gudene til. De bruker det som feriebolig. Vanligvis holder de til på toppen av fjellkjeden Olympen i Hellas. Zevs er sjefsguden. Han ønsker at deltagerne i en slik episk cupfinale, etter sin død, skal komme og bo sammen med gudene i deres feriebolig.

Bremner så at jeg så ut som et spørsmålstegn i ansiktet og han sa: – Gudene mener at finalen i FA-cupen i 1970, var like spennende som trojanerkrigen for over tre tusen år siden.

– Men, kom inn, sa han. Han holdt gardinene fra hverandre, og jeg gikk opp trappen og inn på balkongen. Det var et trangt rom full av høye speil langs de mørke veggene.

– Sett deg, sa Bremner. – Vi vet at du så oss på TV da vi spilte finalen i 1970. Du forstår sikkert hvilken spesiell finale det var for oss spillere.

– Ja, sa jeg og så en høy og kraftig mann til i rommet. Jeg så med en gang hvem det var. Det var Chelseas goalgetter Peter Osgood.

Henvendt mot Osgood spurte Bremner: – Hva faen gjør du her? Ser du ikke at jeg har invitert en venn?

Den høye og elegante Osgood svarte: – Jeg ser jo hvem din venn er. Han er like mye min venn.

Jeg visste ikke hva jeg skulle si, jeg var mildest talt molefonken over at jeg satt og pratet med to av mine barndoms fotballhelter som begge var døde. Jeg hadde drukket kun én øl, en Winter Ale. Kan det ha vært noe i ølet? Var jeg blitt syk? Drømte jeg? Hva var dette?

Bremner var rasende over at Osgood hadde dukket opp og sa til ham: – Vi vil ikke at han skal høre din versjon av historien om finalen. Du var faen ikke god. Husker du hvordan du slåss med min lagkamerat Jack Charlton, din jævel? Du er en bortskjemt madonna, en langhåret moteløve og en forbanna playboy.

Osgood smilte til Bremner og sa: – Du var ikke bedre du, din forbanna hardtarbeidende bingospiller. Du er en jævlig irriterende kranglefant.

Bremner løp rett i kroppen på Osgood og gjøv løs på ham. En vanvittig slåsskamp startet. Store svære Osgood fra Windsor i London viste et forferdelig sinne og en voldsom eksplosivitet. Han slo løs på den lille rasende, tettbygde og iltre skotten Bremner. Bremner gikk i strupen på Osgood. Fysisk størrelse betød ingen ting i slåsskampen mellom de to personlighetene. En vanvittig vilje til å vinne lyste i øynene på dem begge. Slåsskampen gikk fra side til side i det trange rommet. Begge viste en tigerlignende aggresjon og en enorm olympisk vinnervilje. Knyttneveslagene haglet, men det var ikke noe blod å se.

Jeg så på med undring. De var begge atletiske utgaver av James Bond som forsøkte å beseire og utslette hverandre. Himmel, hva skulle jeg gjøre? De to mennene syntes uatskillelige i sin fryktelige rå slåsskamp. De slo løs på hverandre med en kraft i slagene som minnet om kampen mellom Akilles og Hektor i trojanerkrigen. Det var som en tøff fotballkamp hvor dommeren hadde mistet kontrollen, og to spillere angrep hverandre på den verst tenkelige måten. Å se sine barndomshelter slå løs på hverandre, fylte meg med en rar følelse. Jeg fikk lyst til å blande meg inn, men jeg kunne ikke velge side, heiet på dem begge og sang både Osgood-sangen og Bremner-sangen. Slåssingen truet med å ødelegge inventaret på balkongen. Stoler ble knust, og bord brakk som pinneved. Dette kan ikke gå bra, tenkte jeg, men den vanvittige slåsskampen ga meg en rar rus; jeg følte både glede og sorg samtidig. Slåsskampen ga meg en sjelden sterk tilstedeværelse i mitt eget liv, jeg glemte fortid og fremtid en kort stund og elsket slåsskampen som heldigvis ikke førte til noen blodsutgytelser.

To nye menn dukket opp uten at jeg skjønte hvor de hadde kommet fra. Den ene var en ung, elegant og skjeggete herre i lang, lys kappe med et stort mjødglass i hånden. Den andre var en ung, muskuløs herre som også hadde skjegg og kappe, men kappen var kortere og han var uten drikke. Jeg kjente dem igjen. Det var guden Dionysos, guden for øl, vin, fester og ekstase, som bar den lyse kappen og holdt et beger i hånden. Den andre var den kraftfulle, atletiske guden Ares, guden for kamp, krig, vold og blodsutgytelse. De to gudene gikk mot Bremner, Osgood og meg, med en så sterk myndighet som bare naturen selv kan skape; de ble båret av en vind som om de var av luft, men likevel med en så sterk autoritet som ingen fysiske mennesker kan ha. De kom mot oss som om de var skjebnen vår. Vi sanset dem ikke, men så dem likevel. Jeg oppdaget til min forferdelse at de ikke kunne ses i de mange speilene i rommet. Bremner og Osgood stoppet å slåss, og stod lamslått og så på de to gudene. Gudene var uenig om noe, men vendte fokuset mot slåsshanene.

Dionysos sa til Bremner og Osgood: – Vi skal ikke ha krig, vi skal ha fest. Dere to må gjerne kjempe mot hverandre, men vi må være sikre på at den mest populære av dere vinner til slutt.

Ares vendte seg mot Dionysos og svarte: – Men vi elsker kamp. Kamp er fest for oss, og i en sport vil det ikke være mulig å vite hvem som seirer til slutt.

Dionysos så strengt på Ares og sa: – Vi skal ha kamp, men ikke krig. Fotball er en fortsettelse på krig med virkemidler som viser aggresjon og kampvilje, men det handler om seier, ikke om vold.

Ares lot seg ikke imponere av Dionysos, og svarte engasjert: – Fotball er en fysisk kamp, og i kampens hete må du bruke alle lovlige virkemidler for å seire; det er ikke vold, det er fysisk kamp om en ball, og i fysisk kamp mellom mennesker er det ikke mulig å opptre fornuftig. Aggresjon og kampvilje er følelser, ikke fornuft.

Ares knyttet neven høyt i lufta mot Dionysos, han var så intens at han dirret og fortsatte: – Dessuten handler fotball noen ganger også om heroiske tap.

Diskusjonen mellom Dionysos og Ares ble heftigere og heftigere. Bremner og Osgood sto stille og fulgte spent med på den diskusjonen de hadde skapt.

Dionysos vendte blikket mot meg og sa: – Og som tilskuer til kamp skal du være med i kampen. Likevel opptrer du som om du ikke er det.

Ares brøt inn og svarte: – Som tilskuer er han ikke med. Tilskuerne er ikke med i en kamp, de ser på kampen; dette er fysisk sport, Dionysos, ikke teater.

Bremner tok tak i armen min og leiet meg bort til trappa ned fra balkongen. Jeg smøg meg mellom gardinene, gikk ned trappa og kom ned i den åpne puben. Mange lurte sikkert på hva jeg hadde gjort bak gardinene på balkongen, men det hadde jeg ikke tenkt å fortelle til noen, fordi ingen ville tro meg.

Jeg virret inne på puben en liten stund som om jeg befant meg i ei tåke, fortumlet av det jeg nettopp hadde opplevd. Jeg følte meg en anelse blek. Heldigvis så ingen på meg. På klokka så jeg at det nærmet seg tid for den kampen jeg skulle se. Det passet derfor godt å forlate lokalet, og begi seg mot sportspuben Bohemen i Grensen, for der å se kampen sammen med gode venner. Fremme på Bohemen nevnte jeg ikke med ett ord det jeg hadde opplevd på Olympen. Jeg kjøpte en halvliter bayer og fant min faste plass ved vårt faste bord. FA-cupkampen Newport–Middlesbrough begynte. Det var morsomt med askeladder som Newport som hadde fått en sjanse gjennom den folkelige engelske FA-cupen, til å slå et lag som Middlesbrough som lå høyere opp i divisjonene.

Jeg koste meg sammen med mine venner og sa lavt for meg selv: – Skål, Osgood og Bremner, hils til Ares og Dionysos.




ANDRE SANG

Min første forelskelse

Våren 1970 var jeg tretten år. Som for de fleste tenåringer, var dette en forvandlingens tid. Jeg oppdaget universet, naturen, livet, sjelen, kroppen, skjebnen, døden, det forståelige, det uforståelige og ikke minst de mange forskjellige tanker og følelser som kom og gikk med varierende styrke til enhver tid. Oppdagelsen ble gjort i en tid preget av store motsetninger mellom etterkrigsgenerasjonen og den nye generasjonen. I den ungdommelige jakten etter å forstå tilværelsen, universet og min plass som selvstendig individ i dette, fikk jeg kjenne på hvor vanskelige kampen som løsrivelsen fra familien og spesielt faren min var.

Midt i jakten forelsket jeg meg i en fotballkamp: finalen i FA-cupen i England. Etter kampen ble livet mer forståelig. Lidenskapen til selve livet, naturen og kampen i og for tilværelsen ble vekket. Til tross for at jeg som tenåringsgutt var opptatt av de mange vakre jentene jeg hadde et sterkt drømmende forhold til, ble jeg for første gang forelsket, og det ikke i en av jentene, men i den cupfinalen som utspilte seg i et annet land på den sort-hvite TV-skjermen. Fornuftig? Ikke i det hele tatt, selvfølgelig, men det er slik det kan skje for en trettenåring. At forelskelsen skulle vare, og gi evig kjærlighet til fotball, hadde jeg ikke trodd, men det gjorde den! Finalen 11. april på Wembley ble svært dramatisk og endte uavgjort etter ekstraomganger. Det måtte omkamp til. Omkampen ble spilt på Old Trafford i Manchester 29. april, og det måtte ekstraomganger til da også.

Finalen ble et globalt samfunnsdrama i miniatyr. For meg smeltet den seg sammen med de store samfunnsendringene på den tiden og mitt eget drama og kamp for å bli voksen. Sterke følelser, en hengivenhet til fotball og selve livet, ble skapt. Det kan ikke forklares med logikk og fornuft; det kjentes rett og slett himmelsk ut. Jeg svevde i en åndelig verden uten grenser. I min ungdommelige verden ble de voksne fotballspillerne og rock- og popartistene til guder som ikke kunne nås, men som skapte en rus av glede og hengivenhet. Det var ikke tid til skolearbeid til mine foreldres store fortvilelse, og symbolet på protest mot det etablerte kjedelige etterkrigs forsakelsessamfunnet, ble for meg og guttene å la håret vokse. Jentene gikk stadig mer utfordrende og fargerikt kledd, ikke minst begynte de å bli klar over at de ikke var noe dårligere enn guttene. Foreldregenerasjonen ble rasende over den nye lettvinte, frie og protestaktige nytelseskulturen som ungdomsgenerasjonen stod for.

Et samfunnsdrama utviklet seg våren 1970 med bakgrunn i det som hadde satt sitt preg på samfunnsutviklingen på 1960-tallet. En harmonisk ungdomsprotest gjennom pop- og rockemusikken i England utviklet seg til en kulturell revolusjon gjennom fremveksten av hippiebevegelsen. Med TV-bildene fra Vietnamkrigen var denne kulturelle revolusjonen i ferd med å gå over fra fredelig protest til et voldelig ungdomsopprør. Populærmusikken var en viktig arena for utviklingen. The Doors sang til de flestes store skrekk: The old get old, And the young get stronger, May take a week, And it may take longer, They got the guns, But we got the numbers, Gonna win yeah, We`re takin over, Come on!

Fotballen ble en ny arena for det kulturelle samfunnsdramaet. FA-cupen i England var ansett for å være den beste og viktigste fotballturneringen i verden, og i finalen møttes to av verdens beste lag, bohemlaget Chelsea mot den beinharde fotballmaskinen Leeds, til det som er blitt kalt en episk FA-cupfinale. Finalen blir gjerne omtalt som The Bad against The Dirty. Den sterke rivaliseringen mellom Chelsea og Leeds hadde startet tidlig på 1960-tallet. Chelsea ble betraktet som «The flamboyant southerners», mens Leeds var «The uncompromising northerners», og de skulle spille mot hverandre i den viktigste fotballkampen i verden. Finalekampene ble noen av de tøffeste fotballkamper som er spilt i fotballhistorien. Det var en fotballkrig i to ganger hundre og tjue minutter på dårlige gressmatter. Dommerne tillot mye. Du måtte brekke bein for å få gult kort og ta livet av noen for å få rødt kort, er det blitt sagt. Likevel brukes stadig ordene episk og ikonisk om finalen. Begge lagene fortjente å vinne, og spillerne på begge lag fortjente å få en vinnermedalje.

Som trettenåring ble jeg besatt av innsatsen og viljen lagene viste, og det ble et drama inne i mitt følsomme guttesinn. Faren min var autoritær slik han hadde lært å være av sin far, og han var en solid bærer av den tids sunne fornuft, mens jeg var grepet av den nye populære ungdomskulturen og stod i sterk opposisjon. I fotballen etableres det et sinnelagsfellesskap som temporært opphever normale hierarkier. Fotballen fremmer en fellesskapsfølelse. Et fotballstadion eller en stue med fotball på TV er steder hvor kollektive følelser legitimt kan slippes løs. Finalen skapte et fellesskap mellom meg og faren min, og det hersket fred mellom oss. Faren min kunne ha en plass i min voksne tilværelse, fant jeg ut, og jeg ble bedre kjent med ham gjennom at han viste sine sterke lidenskapelige følelser.

Fotballkamper, som alle andre slags kamper mellom mennesker, fører til en sjelden god mental tilstedeværelse og en sterk nærhet til natur og univers for de som spiller og ser på. Overtro og gudstro preger de som er involvert i fotball. Skille mellom det guddommelige og det menneskelige forsvinner noen ganger under en kamp, og det ble finalen et godt eksempel på. Spenningen var til å ta og føle på fra første til siste minutt, og det var mang en spiller og tilskuer som så opp i lufta i håp om guddommelig hjelp.

Hele 28 millioner så omkampen på TV i England. Det er den dag i dag det nest høyeste seertallet for en sportssending i England, bare slått av VM-finalen i 1966. Det er det sjette høyeste seertallet for alle TV-sendinger i England, så vidt slått av månelandingen i 1969. Finalekampene ble vist direkte på TV i flere land i Europa. Den første finalekampen ble vist på TV i Norge, men ikke den andre. Familien min og jeg fulgte spent med på radioen under den andre. Finalen ble et symbol på en tid hvor fotball dreide seg om idrett og idrettsglede; ingen filmet, ingen prøvde å få en motspiller utvist, alle gratulerte hverandre etter kampen og mediene forholdt seg til fotball som en sport og ikke som et produkt i et underholdningsmarked.

Denne boka er en fortelling om finalen slik jeg opplevde den. Det er også en fortelling om de to fantastiske lagene, om de legendariske spillerne, om fotballens sterke forbindelser til voldelig kamp og krig, om naturens krefter som synes å være både inne i oss og utenfor oss, og om overtroen som preger oss, gjennom vår evige søken etter den uforklarlige skjebnen.




TREDJE SANG

Fotballens sjel

FA-cupen i England er den eldste fotballturneringen i verden. Etter at fotballen i 1860-årene ble organisert etter en formell struktur, ble den første FA-cupkampen spilt høsten 1871. Cupen ble siden mer og mer populær. Det var noe eventyrlig over denne utslagsmetoden som vant fotballhjertene. De beste lagene kunne bli utslått av langt dårligere lag. Lag bestående av en samling postmenn eller sykepleiere som ga alt i leir- og grussuppa på elendige fotballbaner, kunne vinne over topptrente og ambisiøse storlag.

Cupen ble en bekreftelse på at David kan slå Goliat, at de lag som vinner, ikke får med seg resultatet fra forrige kamp inn i neste, at kamper starter på null også for de som er antatt best og at i én kamp er alt mulig. FA-cupen ble den mest populære fotballturneringen i verden, og ble en bekreftelse på den fantastiske mangfoldige og uberegnelige virkeligheten som vi så lett glemmer i vår nåværende fornuftens tidsalder. Med FA-cupen kom også profesjonalisme inn i fotballen og rivaliseringen mellom lagene. England bygde Wembley stadion i London i begynnelsen av 1920-årene, og den ble åpnet i 1923. Finalen ble flyttet dit. Bolton møtte West Ham, og selveste kong Georg 5. kom for å overvære begivenheten. Folk strømmet inn på banen som kunne ta hundre og tjuefem tusen tilskuere. Arrangøren mistet kontrollen ved inngangen. Før kampen skulle starte, var det kommet inn minst to hundre tusen. Tilskuerne var overalt, også ute på banen. Det var ikke mulig å spille. En politimann med en hvit hest satte i gang å rydde banen. Folk hadde respekt for den rolige og elegante hesten, og de ønsket at kampen skulle starte. Banen ble ryddet, og Bolton vant 2–0. Kampen blir fortsatt omtalt som «The White Horse Final».

Fra og med tidlig i 1960-årene ble finalen den mest populære kampen i England. Det var en kamp folk gjorde alt de kunne for å få sett. BBC viste den fast direkte på TV. Andre land i Europa begynte også å vise finalen. I Skandinavia fikk vi høsten 1969 Tippekampen. Tippekampen var en overføring av noen ligakamper fra England når skandinavisk fotball ikke ble spilt, sent på høsten og tidlig på vinteren. Det gjorde den engelsk fotballen enda mer populær i Skandinavia. Finalen våren 1970 ble en sentral TV-begivenhet i store deler av Europa. Sendingen la grunnlaget for det nye globale mediemarkedet sitt inntog i fotballen. Mediene og fotballen sine organisasjoner skjønte hvilken skattkiste fotballen kunne bli, og mange mener at fotballen solgte sin sjel til mediene etter finalen, slik Faust solgte sin sjel til djevelen i middelaldersagnet.

I dag er toppfotballen mer et underholdningsprodukt på TV enn en sport. Kanskje er det nye medieunderholdningsmarkedet det mest kyniske markedet som noen gang har eksistert. FA-cupen er ikke like populær lenger. Fotballkamper fra alle turneringer i verden, blir vist på TV. Fotballturneringer spilles også i langt større grad på tvers av nasjonene. TV, radio, aviser og sosiale medier driver salg og markedsføring i forbindelse med kampene. Egenprofilering, kjendiseri, abonnement, reklame, likes, re-tvitring, bilder, videoer etc. er virkemidler som brukes.

Medienes fokus på fotball som underholdning, gjør at journalistisk integritet ikke er viktig lenger. Underholdning gir mediene store inntekter, og i underholdning kan du ikke ha med mennesker, kun helter og skurker. Både spillerne, lagene og eierne av lagene blir utsatt for forenklingen som kreves for at fotball skal være underholdning. Under kamper som blir vist på TV, er det ofte to TV-kommentatorer som dersom en kamp blir kjedelig, og det kan den bli siden fotball er en sport, like gjerne snakker om lagenes eiere, styreformenn eller de spillere som ikke er på banen i stedet for kampen som spilles. Frispark eller ikke frispark og menneskerettigheter blir mikset i en mildest talt samfunnsfarlig blanding. Mediene skaper helter og skurker i en rasende fart i en sport med fine sportsprestasjoner utført av vanlige feilbarlige mennesker. Det må underholdes for enhver pris, og kommentering og formidling av fotballkamper er basert på nøye markedsundersøkelser over hva som er populært og upopulært; alt ses på med markedets briller.

Atmosfæren på stadion følger ikke lenger naturlig kampenes utvikling, men skapes kunstig etter medienes oppskrift på hvordan kampen kan gi størst mulig salgseffekt i markedet. Mediene konsentrerer sin oppmerksomhet om de populære klubbene, og det blir stadig viktigere at de populære klubbene vinner. Valget av kamper for TV-overføring samt omtale av lagene, er avhengig av antall supportere og tilhengere; en kynisk populisme er innført som til nød kan godtas for et underholdningsprodukt, men blir totalt upassende for en folkelig sport.

Mediene bruker ikke journalister lenger i formidlingen, men kjendiser og artister som har sansen for markedstilpassede meninger om de populære lagene og de mindre populære lagene. De velger kommentatorer som har talent for å sette fokus på mer eller mindre konflikter under kampene slik at de blir salgbare og underholdende. Kamp mellom feilbarlige mennesker vil alltid inneholde masse ufornuftige handlinger, og det er lett for den markedsrettede formidleren å fokusere på disse. Mediene foretrekker tidligere kjente og profilerte spillere for at deres markeds- og salgsaktiviteter skal kunne gi et falskt bilde av at dekningen er seriøs sportsdekning og basert på kompetanse. Som vi vet, har disse tidligere kjente spillerne spilt fotball i ungdomstiden og ikke studert journalistikk, kommunikasjon eller kultur.

Fotballsjelen (Fausts sjel) slik den fremstod i den fantastiske finalen i 1970, kan se ut til å være solgt til mediene (djevelen). Medienes underholdnings- og markedsfokus gjør at fotballen er i ferd med å miste noe av sin folkelighet og kulturelle samfunnsbetydning. Dermed kan også interessen for fotball begynne å dale. Ifølge sagnet om Faust, fikk ikke djevelen sjelen til Faust, og ballen triller heldigvis ennå slik den gjorde våren 1970.

